Τζόμο Κενυάτα

Ο Γιόμο Κενυάτα (Jomo Kenyatta, 20 Οκτωβρίου 1891 – 22 Αυγούστου 1978) ήταν ο ηγέτης της Κένυας από την ανεξαρτησία της το 1963 έως το θάνατό του το 1978, υπηρετώντας πρώτα ως πρωθυπουργός (1963-64) και στη συνέχεια ως πρόεδρος (1964-78). Θεωρείται ο ιδρυτής και πατέρας του έθνους της ΚένυαςMzee Jomo Kenyatta statehousekenya.go.ke.

Βιογραφία
Ο Γιόμο Κενυάτα ήταν ο ηγέτης του απελευθερωτικού κινήματος της Κένυας και το 1953 είχε καταδικαστεί σε καταναγκαστικά έργα, καθώς οι Βρετανοί προσπαθούσαν με κάθε μέσο να διατηρήσουν την αποικιακή αυτοκρατορία τους που κατέρρεε. Η παγκόσμια κατακραυγή ώθησε και άλλους Αφρικανούς ηγέτες να ασκήσουν έντονες πιέσεις, προκειμένου να πετύχουν την απελευθέρωσή του.

Ύστερα από περίπου εννέα χρόνια φυλάκισης και κατ' οίκον περιορισμού, στις 14 Αυγούστου του 1961, ο ηγέτης των Μάου Μάου και μετέπειτα πρόεδρος της Κένυας, Γιόμο Κενυάτα, απελευθερώθηκε και επέστρεψε στο σπίτι του στο Γκατούντου κοντά στο Ναϊρόμπι, όπου έγινε δεκτός με ενθουσιασμό από τους οπαδούς του. Μία εβδομάδα μετά την επιστροφή του στο Γκατούντου, Βρετανός αξιωματούχος τού παρέδωσε επισήμως την εντολή με την οποία τέθηκε τέρμα στους περιοριστικούς όρους, το χρυσό δαχτυλίδι του και το μαύρο μπαστούνι του, σύμβολα της επιστροφής του στην ελευθερίαΟ Κενιάτα ελεύθερος, Ιστορικό Λεύκωμα 1961, σελ. 112, Καθημερινή, Αθήνα (1997).

Λίγο αργότερα ο Γιόμο Κενυάτα πήρε μέρος στη διάσκεψη στο Λονδίνο, στην οποία εξετάστηκε το μέλλον της αποικίας. Το 1963 έγινε πρωθυπουργός της Κένυας και ένα χρόνο αργότερα, μετά την ανεξαρτησία της χώρας, ανέλαβε πρόεδρος.

Ο Κενυάτα ήταν ένας μορφωμένος διανοούμενος που έχει συγγράψει αρκετά βιβλία και έχει μείνει στην ιστορία ως Παναφρικανιστής. Είναι επίσης ο πατέρας του τέταρτου προέδρου της Κένυας, Ουχούρου Κενυάτα.

Το διεθνές αεροδρόμιο του Ναϊρόμπι, το Διεθνές Συνεδριακό Κέντρο Κενυάτα και κεντρικοί δρόμοι σε πολλές πόλεις και κωμοπόλεις της Κένυας, πολλά σχολεία, δύο πανεπιστήμια, νοσοκομείο, αγορές και συγκροτήματα κατοικιών φέρουν το όνομά του. Προς τιμή του έχει στηθεί άγαλμα στο κέντρο της πόλης του Ναϊρόμπι καθώς και μνημεία σε όλη την Κένυα.

Αποφθέγματα
 Όταν ήρθαν οι ιεραπόστολοι, οι Αφρικανοί είχαν τη γη και οι ιεραπόστολοι κρατούσαν τη Βίβλο. Μας έμαθαν να προσευχόμαστε με τα μάτια κλειστά. Όταν τα ανοίξαμε, εκείνοι είχαν τη γη κι εμείς κρατούσαμε τη Βίβλο.Γιόμο Κενυάτα Γνωμικολογικόν 
 Όταν παλεύουν δύο ελέφαντες, την πληρώνει η χλόη που πατούν.

Παραπομπές

Βιβλιογραφία
David Anderson, Histories of the Hanged: Britain's Dirty War in Kenya and the End of Empire, Weidenfeld & Nicolson: Λονδίνο (2005) ISBN 0297847198
Carol Polsgrove, Ending British Rule in Africa: Writers in a Common Cause, Manchester University Press (2009) ISBN 0719089018
Guy Arnold, Kenyatta and the Politics of Kenya, Λονδίνο: Dent (1974) ISBN 0-460-07878-X
Jeremy Murray-Brown, Kenyatta, Allen & Unwin (1979) ISBN 0-04-920059-3
George Delf, Jomo Kenyatta: Towards Truth about "the Light of Kenya", Νέα Υόρκη: Doubleday (1961) ISBN 0-8371-8307-3
Rawson Macharia, The Truth about the Trial of Jomo Kenyatta, Ναϊρόμπι: Longman (1991) ISBN 9966-49-823-0
Veena Malhotra, Kenya Under Kenyatta, Kalinga (1990) ISBN 81-85163-16-2
Montagu Slater, The Trial of Jomo Kenyatta, Λονδίνο: Secker and Warburg (1955) ISBN 0-436-47200-7
Elizabeth Watkins, Jomo's Jailor — Grand Warrior of Kenya, Mulberry Books (1993) ISBN 978-0-9528952-0-6
Caroline Elkins, Imperial Reckoning: The Untold Story of Britain's Gulag in Kenya, Henry Holt and Co (2005) ISBN 0-8050-7653-0

 Εξωτερικοί σύνδεσμοι 

Kenya Now Republic 1964 British Pathé
Famous People from Kenya: Jomo Kenyatta  kenyatravelideas.com
Μικρού μήκους ταινία: Kenyatta Profile (1971)

Κατηγορία:Πρόεδροι της Κένυας
Κατηγορία:Πρωθυπουργοί της Κένυας
Κατηγορία:Απόφοιτοι του Πανεπιστημιακού Κολλεγίου του Λονδίνου